
Cover Page


[image: Illustrerende figur]



ROM FOR MAGISK LÆRING!
En analyse av læreplanverket LK20/LK20S

SVEIN-ERIK ANDREASSEN OG TOM TILLER

2. UTGAVE

Universitetsforlaget


© H. Aschehoug & Co (W. Nygaard) AS ved Universitetsforlaget, Oslo 2024

ISBN: 9788215072401

1. utgave, 1. versjon, Universitetsforlaget 2024

E-utgaven baserer seg på 2. trykte utgave, Universitetsforlaget 2024

Elektronisk tilrettelegging: PHi Business Solutions Ltd.

Omslagsdesign: Ellen Lorenzen

Sats/design: ottaBOK

Materialet i denne publikasjonen er omfattet av åndsverklovens bestemmelser. Uten særskilt avtale med Universitetsforlaget er enhver eksemplarfremstilling og tilgjengeliggjøring bare tillatt i den utstrekning det er hjemlet i lov eller tillatt gjennom avtale med Kopinor, interesseorgan for rettighetshavere til åndsverk.

www.universitetsforlaget.no

post@universitetsforlaget.no




Innhold


	Forord til 1. utgave11

	Forord til 2. utgave13

	Prolog: Hvor langt graver to grøftegravere?15

	Kapittel 1
Den nye læreplanen – mellom begeistring og frustrasjon21

	Læreplananalyse som konstruktiv veiviser21

	Utvikling av læreplanforståelse22

	Studiens formål og struktur23

	Samiske læreplaner for fag – LK20S23

	Magisk læring?24

	En elevsentrert læreplan med forvirrende design25

	Forskningsarbeidet26




	DEL I
IDEOLOGI, TEORI OG HISTORISK PERSPEKTIV29

	Kapittel 2
LK20 i utdanningsideologisk lys31

	Målstyring og resultatstyring – realiteter og myter31

	Skolen er ikke en vareproduserende bedrift33

	Målstyringens norske skolevugge34




	Kapittel 3
Læreplanteori37

	Læreplan vs. curriculum37

	Læreplannivåer38

	Læreplanenes funksjoner41




	Kapittel 4
LK20 i læreplanhistorisk perspektiv44

	Trender og påvirkninger44

	Fire læreplanperioder mellom 1939 og 202047




	DEL II
PÅ JAKT ETTER LÆRINGSKODEN51

	Kapittel 5
Møte mellom fag og hverdag – kontekstrik didaktikk53

	Sjuåringen som ville lære seg noe nyttig54

	Lofotprosjektet55

	Kontekstløs pedagogikk57

	Tre bilder av didaktiske møter59

	Et utvidet læringsrom62

	En læring som varmer63

	«Stedet» som kulturpedagogisk perspektiv64




	Kapittel 6
Det didaktiske møtets status og nødvendighet67

	De gode motivers tyranni68

	Å spinne læringens livslange tråder70

	Fortellingens betydning72

	Tilpasset og «frapasset» læring74

	Den didaktiske grunnmur som modell76




	Kapittel 7
Magisk læring vs. tragisk læring78

	Hva skjer når læringen blir magisk?79

	Kontekstløs undervisning kan skape tragisk læring81

	Å kunne tenne gnisten84

	Personlig karakter og skolens karakterer86

	Å øve på det en er god til – godfotteorien i skolen88




	DEL III
LÆREPLANLABYRINTEN91

	Kapittel 8
Kunnskapsdimensjonen i kompetansemålene: elevens venn93

	Didaktiske møter gjennom differensiering av kunnskap94

	Hvem skal ha makta over kunnskapen jf. LK20 – læreren eller eleven?100

	Didaktisk mulig, men er det praktisk mulig?102

	Unntakene104

	Kompetansemålenes rom for dybdelæring106

	Jenta som lekte med fortellerkunsten107




	Kapittel 9
Ferdighetsdimensjonen i kompetansemålene: Bloom hjelper oss110

	Teoretisk grunnlag110

	Ferdighetsdimensjonen i kompetansemålene113




	Kapittel 10
Fem grunnleggende ferdigheter: Direktoratet forvirrer117

	Grunnleggende ferdigheter – hva er, og hva er ikke obligatorisk?118

	Grunnleggende ferdigheter i «Støtte til læreplanen»123

	Et eksempel på lokal omskrivning av kompetansemål – til ugunst for eleven127

	Grunnleggende ferdigheter i tekst Om faget131

	Grunnleggende ferdigheter i overordnet del134

	Er de grunnleggende ferdighetene kastet opp i luften og landet vilkårlig i støtteressursen?135

	Forslag til opprydding138




	Kapittel 11
Hva om elevene hadde visst?140

	Differensiering i motivasjonsverktøy141

	Differensiering i arbeidsmåter143

	Differensiere i individuelt arbeid vs. gruppearbeid147

	Differensiere i måter å vise kompetanse på151

	Elevsentrert læreplan, men vet eleven om det?152

	Tilbake til Bernsteins kodeteori154




	Kapittel 12
Flere desimaler fra direktoratet: tre tverrfaglige temaer156

	Tre tverrfaglige temaer – eller tre temaer?156

	Er dybdelæring avhengig av tverrfaglig undervisning?164




	Kapittel 13
Kjerneelementene – en «kladd»?168

	Den ugjennomtrengelige læreplanen168

	Kompetansemålene nest viktigst?173

	Teoretisk litteratur kan bidra til begrepet kjerneelement175




	DEL IV
VURDERINGENS SUBJEKTIVITET177

	Kapittel 14
«Men vi må jo sette karakterer!»179

	Med skihopper Jan Boklöv inn i skolens evalueringsarbeid180

	Kompetansemål vs. instruksjonsmål181

	Kjennetegn på eller kriterier for måloppnåelse?183

	Det er ikke mulig å beskrive middels måloppnåelse!185

	Veiledninger i kjennetegn på måloppnåelse – i tråd med eller i strid med kompetansemålene?185

	LK20s vidunderlige risiko187

	Formativ vs. summativ vurdering188

	Mer enn null!190




	Kapittel 15
Nedbrytning av mål er ikke det samme som oppdeling av mål!194

	Analyse av kompetansemål vs. nedbrytning av kompetansemål194

	Læreplanlayout – noen alternativer198




	SVAR PÅ FORSKNINGSSPØRSMÅLET205

	Kapittel 16
LK20 – spennende læreplan, med støyende desimaler207

	Elevsentrert læreplan207

	Forvirrende design208

	Forbedringspotensial i LK20209




	Appendiks
Om studiens metoder og utvalg210

	Arbeid med validitet og reliabilitet i kvalitativ forskning210

	Tekstanalyse211

	Feltsamtale216

	«Forskning i forbifarta»217

	Utvalg219

	Imaginært forskningsopplegg219




	Epilog: Didaktisk grynning under nordlyset221

	Litteraturliste224

	Stikkord232






Forord til 1. utgave

DENNE BOKEN HANDLER OM DIDAKTIKKENS VERDEN – om å analysere og forstå læreplaner generelt og den nye norske læreplanen spesielt.

Lærere og skoleledere i grunnskolen og den videregående skolen har fått en ny plan for læringsarbeid: LK20. Det er en plan som har skapt begeistring og oppmuntring så vel som frustrasjon og oppgitthet. Boken handler om didaktiske spørsmål generelt med læreplanspørsmål i fokus. Vi stiller en rekke spørsmål, til dels meget kritiske, som vi også svarer på, som omhandler den genuine læringens plass i denne læreplanen. Vi har her valgt et uttrykk for den gode læring som vi har fått i kontakt med elever: den magiske læring. Er det rom for magisk læring i denne læreplanen?

Diskusjonstemaene i boken er disponert slik at de utvalgte kompetansemålene fra LK20 ikke representerer bare sitt fag, men eksemplifiserer didaktiske spørsmål som er relevante for alle fagene i grunnskole og fellesfagene i videregående skole.

Ideskisse til forside fikk vi fra Jenny Engen-Samuelsen. Takk til både henne og til forlagets designer, som laget illustrasjonene på omslaget. Og takk til forlagets språkvasker, korrekturleser og manuskoordinator.

Vi vil takke rektorer og lærere i grunn- og videregående skole for gode samtaler om den nye læreplanen. En spesiell takk rettes til direktør Leif Lahti ved Utbildning Nord, samt takk til ledere og rektorer i folkehøgskolen for at vi som forskere fikk bred tilgang til å diskutere didaktiske spørsmål med elever og lærere. Takk også til skoleeierrepresentanter, skoleledere og personalgrupper fra de tre skolene i Karlsøy kommune, for innspill og lærerike dialoger. Børge Andersen og Hans-Jacob Bliktun takkes for mange gode samtaler om bokens tema sett fra lærerperspektivet. Ådne Svendsen takkes for innsiktsfulle refleksjoner fra elevperspektivet.

Basis for boken er vår egen forskning. I denne sammenheng rettes en takk til gode kolleger ved UiT Norges arktiske universitet, ILP, for inspirerende samtaler. Vi vil også gjøre noe relativt uvanlig; rette en takk til fagpersonen som skrev den innsiktsfulle og kritiske fagfellevurderingen av manus. Vi vil også takke Evelinn Throne-Holst for ryddig, entusiastisk og faglig grundig redaktørarbeid med boken. Sist, men ikke minst: Takk til Rita Tiller for faglige innspill og for kaffe, god mat og trivelige samtaler etter lange kveldsøkter med boken!

5. mai 2021

Svein-Erik Andreassen og Tom Tiller




Forord til 2. utgave

EN LÆREPLAN INNGÅR som en del av kommunikasjonen mellom utdanningsmyndighetene og praksisfeltet. I denne nye utgaven av boken bidrar vi til opprydding i det vi hevder er grobunn for kritiske misforståelser mellom disse to aktørnivåene. Dette gjelder det vi omtaler som LK20s desimaler: nemlig fem grunnleggende ferdigheter, tre tverrfaglige temaer og kjerneelementer i fag. Begrunnelsene for at forståelser og misforståelser om «desimalene» kan være kritisk avgjørende for enkeltelever, samt våre forslag til opprydding, er i de nye kapitlene 10, 12 og 13.

Nytt er også avsnittet «Mer enn null!» i kapittel 14, samt at bokens budskap rammes inn av en prolog om grøftegraving og en epilog om grynning.

Lærere, skoleledere og skoleeiere i Innlandet fylkeskommune og kommunene Askøy, Alta, Hammerfest og Dyrøy takkes for innspill til bokens tematikker. Samme takk rettes til kollegaer ved Senter for livslang læring, HINN.

Etter 1. utgave i 2021 er mye av revisjonen skrevet ved hjørnebordet på den irske sportsbaren Durty Nelly’s, Puerto Rico, Gran Canaria. Takk til staben for et inspirerende miljø å skrive i: Kerrie, Karolina, Bianca, Alessandro, Ellie, Jennifer, Lorenzo, Nena, Rosa, Sarah, Kenny, Hannah, Iara, Naomi, Katie, Simon, Kern, Dean, John, Fiona & Jonatan «Johnny» Aleman.

Takk også til ledelsen ved Institutt for lærerutdanning og pedagogikk, UiT Norges arktiske universitet, for gode vilkår for forskning.

15. mai 2024

Svein-Erik Andreassen og Tom Tiller




Prolog: Hvor langt graver to grøftegravere?

DET VAR I FJERDE KLASSE på den lille bygdeskolen i 1956. Tom forteller: De fire første årene hadde vi en ordning der vi gikk annenhver dag på skolen. Den andre dagen var vi hjemme sammen med foreldre, søsken, naboer eller venner. Selv om vi bare var en alen lange, var det alltid arbeid vi kunne hjelpe til med i hus og fjøs på småbrukene eller i naustet og i fiskebåten. Erfaringene fra «den andre dagen» dro vi med oss inn i skoledagen, og denne vekslingen bidro til at alt det urbane og riksorienterte innholdet i skolebøkene for de nordnorske bygdeelevene ble litt mer utholdelig. Men allerede i 4. klasse tok det på for mange av oss å være på skolen selv om det bare var annenhver dag. Særlig når vi visste at det foregikk spennende aktiviteter på land eller sjø. Men vi skulket ikke skolen. Det var skolen som skulket oss.

Verst var det å sitte nede i klasseromskråa, like ved vinduet, og se ut på havet, der pappa fisket etter kveite om våren. Et minne brant seg fast: Småbåten, en treroms spisse noen hundre meter fra skolen, ble stadig tyngre i vannet etter som «kveitvaen» (en slags line med store kroker/angler og forholdsvis stor avstand mellom krokene) ble dratt opp. Pappa måtte ha fått flere kveiter – eller kanskje en veldig stor en? Læreren var streng, så jeg måtte konsentrere meg om undervisningen og klarte ikke å se om pappa dro inn noen kveiter. Men jeg kjente meg sikker på at det var fisk og ikke vann som tynget i båten, for båten var pottetett dagen før. Jeg glemmer aldri spenningen i kroppen da jeg sprang det forteste jeg kunne hjemover langs fjæra, som også var skoleveien. Pappa var fremdeles nede ved båten, og flere av naboene var kommet for å se på fangsten. Den var enorm: fem kveiter. Den største veide 77 kilo – den minste 18.

Samme ettermiddag ble jeg med pappa ned på jordet for å hjelpe med å grave ferdig grøften. Han var i strålende humør etter den store fangsten og all oppmerksomheten fra naboer og bekjente og sa at jeg skulle få være med neste gang, og at han kunne vente med å dra kveitvaen til jeg kom hjem fra skolen. Men da måtte jeg først gjøre en skikkelig innsats i grøften. Det var ikke vanskelig å love.

De som kjenner til slike avvanningsgrøfter, vet at det ikke er lett for to personer å grave samtidig i den samme grøften. Det var primært plass for én person. Men pappa ordnet det slik at han grov foran meg, og jeg gikk et stykke etter og renset grøften for steiner og klumper som ble igjen. Jeg forsto innerst inne at pappa utmerket godt kunne ha gjort dette selv, og at jeg ikke bidro så veldig mye, men den ytre følelsen var likevel stolthet over å være grøftekar. Og for en belønning som ventet meg …

Enten ble pappa veldig sliten, eller så var det jeg som ikke arbeidet etter forventningene. Trolig begge deler. Jeg husker godt at jeg var så oppildnet over de fem store kveitene samt tanken på at jeg snart kunne få oppleve noe lignende, at jeg pratet om dette hele tiden, og pappa måtte svare på de mest intrikate spørsmål. Plutselig kom det, etter at trøyearmen hadde sveipet bort svettedråpene på pannen:

«Jeg tror det er best at du går ut av grøften, ellers så blir vi ikke ferdige i kveld.» Resten av samtalen foregikk med pappa nede i grøften – mens jeg var ivrig pratende fra en utvendig grøfteposisjon.

Jeg tror det skjedde i andre time dagen etter på skolen. Regning. Og av alle ting var det et praktisk regnestykke som handlet om grøftegraving. Oppgaven var omtrent sånn:


En mann graver en åtte meter grøft på én dag. Første spørsmålet var: Hvor langt graver to mann på samme tid?

Et av de andre spørsmålene var omtrent slik: En av mennene arbeider bare en halv dag. Hvor langt har de gravd til sammen etter tre dager?



En av klassekameratene som satt nærmest meg, et regnegeni, hvisket at det første var idiotisk lett. Det er jo 8 meter x 2 = 16 meter. Men jeg tvilte sterkt med «den andre dagens» erfaringer i friskt minne. Jeg viftet bestemt med hånden, fikk lærerens oppmerksomhet og sa:


Det var vanskelig å si, kanskje mindre enn sju, men godt under åtte meter.



Læreren hadde fremdeles litt tålmodighet, for han merket sikkert at jeg var seriøst opptatt av problemstillingen, og ikke bare med skrøner. Han fortsatte:


Og rett svar er da …?



Jeg foreslo, fremdeles nølende:


Seks og en halv, maks sju meter.



Jeg husker lærerrynkene, de to loddrette, parallelle mellom øynene, og ante at det var uvær i vente. Denne læreren kunne bli veldig sint. Han henvendte seg til meg:


Ok da. Fortell hvordan du tenker når du svarer slik.



Jeg benyttet sjansen til å fortelle om mine erfaringer fra grøften:


En avvanningsgrøft er smal. To grøftegravere går mye i veien for hverandre. Om en grøftegraver graver åtte meter på én dag, så graver to grøftegravere noe mindre i samme tidsperiode.



Jeg fortalte om pappa og meg i grøften nedenfor huset. Denne grøften kjente læreren godt til siden han hadde hybelen sin i nabohuset like ved. Det utspant seg en liten filosofisk diskusjon om to menn virkelig graver kortere enn én mann. Plutselig sa læreren, henvendt til meg:


Men du kan jo tenke at den andre mannen starter nede ved gjerdet og graver fra andre enden av grøften.



 Jeg repliserte raskt:


Det går ikke, for der er det jo en svær steinknaus, det vet du jo!



De andre elevene lo høyt. Samtalen ble bryskt avsluttet like etter. Vi regnet trolig ivrig videre på spørsmålet der den ene jobbet bare halv dag. Regnegeniet i klassen rakte likevel opp hånden og fikk ordet:


Lærer, jeg tror at begge svarene kan være riktige, alt etter hvordan en ser det. Oppgaven har to svar – et teoretisk svar (16 meter) og et praktisk svar (ca. seks–sju meter).



Denne eleven ble senere kommunens første sivilingeniør og gikk ut av studiene med topp resultater.

Mine erfaringer som ung grøftegraver var for skolen irrelevante. Det levde livet utenfor skolen telte ikke med i det didaktiske regnskapet. Erfaringene fra det virkelige livet ble mer et problem for skolen enn en hjelper.

Mange år senere, på slutten av magistergradsstudiet, var den nå voksne gutten på en forelesning med Jakob Meløe, den kjente filosofiprofessoren. Meløe fortalte om et av sine feltarbeider som juksafisker på Lofothavet sammen med sjarkeieren. Det var dårlig «bett», forklarte professoren, men de fisket ivrig på hver sin side av båten. Plutselig sa sjarkeieren at professoren bare måtte dra opp bruket. Jakob undret på hvorfor og fikk til svar:


Du skjønne det, at når fesken bit dårlig, feske en mainn mykkje bere enn to.



Det var erfaringen gjennom århundrer: To jagende pilker på hver sin side av båten frister slett ikke den digre skreien når den ikke er «i bettet».

Det var under denne fantastiske forelesningen i filosofi at jeg som magistergradsstudent husket grøftehistorien og forsto at jeg som ung gutt og grøftegraver i 4. klasse hadde rett, som regnegeniet også hadde påpekt den gangen. Det var to riktige svar, og jeg som elev hadde funnet begge:


En grøftegraver graver «mykkje lengre enn to» når de er i samme grøft og graver i samme retning. Fasiten med det teoretiske svaret var imidlertid også riktig.



I KANTINEN PÅ UNIVERSITETET, 2024. Svein-Erik og Tom analyserer: Om 4. klassingen fra 1956 hadde vært elev etter dagens læreplan, hadde han med sine begynnende refleksjoner rundt to grøftegravere som graver i samme grøft, vist relevant måloppnåelse og vært på god vei til høyere måloppnåelse, jf. følgende kompetansemål etter 4. trinn i matematikk:


modellere situasjonar frå sin eigen kvardag og forklare tenkjemåtane sine



Læreplanen i matematikk, LK20, benytter i stor grad verbet «utforske» i kompetansemålene. I støtte til læreplanen forklares dette verbet slik:


Å utforske handlar om å oppleve og eksperimentere og kan ivareta nyfikne og undring. Å utforske kan bety å sanse, søke, oppdage, observere og granske. I nokre tilfelle betyr det å undersøke ulike sider av ei sak gjennom open og kritisk drøfting. Å utforske kan òg bety å teste eller prøve ut og evaluere arbeidsmetodar, produkt eller utstyr.

(Utdanningsdirektoratet, 2020c)



Det er nettopp dette 4. klassingen fra 1956 gjorde. Elevens resonnementer og begrunnelser for at to grøftegravere graver bare ca. seks–sju meter på en dag, når én grøftegraver graver hele åtte meter på samme tid, gir relevant måloppnåelse i faget matematikk. Foreløpig ikke høy måloppnåelse, men relevant måloppnåelse. Elevens argumentasjon kan, jf. kompetansemålet, ikke avvises som irrelevant for måloppnåelse i faget.

I faget matematikk inngår verbet utforske i hele 23 av 65 kompetansemål på barnetrinnet, i 11 av 31 på ungdomstrinnet og i 2 av 12 på i fellesfag vg1 praktisk matematikk. Faget er dermed kommet i møte med elever som besitter «grøftegravererfaringer».

